L-unità Ewropea hija kruċjali biex tindirizza l-ħafna sfidi li qed tiffaċċja l-Unjoni Ewropea, kemm dawk esterni kif ukoll interni. Ejjew allura ma ninsewx ir-raġunijiet wara l-ħtieġa li ningħaqdu, u niftakru li l-aktar element importanti tal-għaqda Ewropea huwa it-twemmin fl-istess sett ta' valuri: fid-demokrazija, fil-paċi, fil-libertà, flugwaljanza, fid-dinjità umana, fl-Istat tad-dritt u fid-drittijiet umani Fehmiet fuq kif nistgħu nsolvu dawn l-isfidi ivarjaw fost iċ-ċittadini u l-gvernijiet tal-Istati Membri. L-Ewropa kapaċi tirreżisti firxa wiesgħa ta' opinjonijiet u ideat. Iżda żgur ma jridx ikun hemm ritorn lejn Ewropa fejn il-pajjiżi ma jibqgħux iżjed imsieħba ugwali. Naqblu għalhekk, li Unjoni b'saħħitha biss se tkun tista' taffaċċja l-isfidi globali ta' żmienna. L-effetti tat-tibdil fil-klima, tat-terroriżmu, tal-globalizzazzjoni ekonomika u tal-migrazzjoni ma jiqfux mal-fruntieri nazzjonali. Se jirnexxilna negħlbu b'suċċess dawn l-isfidi u nkomplu fit-triq lejn il-koeżjoni ekonomika u soċjali u l-iżvilupp jekk naħdmu flimkien bħala msieħba ugwali fuq il-livell istituzzjonali. Għalhekk, għandna bżonn Unjoni Ewropea b'saħħitha, Unjoni li għandha istituzzjonijiet konġunti, Unjoni li kontinwament tirrevedi xogħolha b'għajn kritika u li hi kapaċi tirriforma ruħha, Unjoni mibnija fuq is-sies vitali taċ-ċittadini u tal-Istati Membri tagħha.